text: Orta əsrlərdə ortaq ədəbiyyatdan anadilli ədəbiyyata doğru proses genişlənmiş və dərinləşmişdir. Böyük lirika ustadı Yunus Əmrə ortaq ümumtürk ədəbiyyatında keçid proseslərinin reallıqlarını əks etdirən görkəmli sənətkardır. XIII–XIV əsrlər türk ədəbiyyatının görkəmli nümayəndəsi olan Yunus Əmrənin yaradıcılığı təxminən üç mindən çox beyti əhatə edən "Divan"dan və "Risalətün-Nüshiyyə" məsnəvisindən-poemasından ibarətdir. Azərbaycan ədəbiyyatşünaslıq elmində də Yunus Əmrənin “Risalətün-Nüshiyyə” poeması “türk dilində ilk didaktik məsnəvi” olaraq yüksək dəyərləndirilmişdir Şeirlərindən bir qismi itmiş, lakin əhəmiyyətli bir hissəsi dövrümüzə qədər gəlib çatmışdır. Yunus Əmrənin yaradıcılığı ədəbiyyatda xalq şeirindən, dastan poetikasından yazılı şeirə doğru inkişaf proseslərini əks etdirən yeni tipli ədəbi hadisədir. Yunus Əmrə – türk ədəbiyyatında təsəvvüf poeziyası ilə xalq şeiri ənənələrini yüksək ideya-bədii səviyyədə üzvi şəkildə birləşdirən qüdrətli şairdir. Xalq ədəbiyyatı və xalq ruhu üstündə köklənmiş Yunus Əmrə şeiri orta əsrlər təsəvvüf poeziyasının mükəmməl nümunəsidir. Yunus Əmrənin şeir yaradıcılığı "vəhdəti-vücud" fəlsəfəsi üstündə qurulan və ilahi eşqi tərənnüm edən qüdrət və hikmət poeziyasıdır.